钦定古今图书集成/明伦汇编/官常典/第680卷 > 郭袭
## 钦定古今图书集成/明伦汇编/官常典/第680卷 > 郭袭

按《辽史》本传：袭，不知何郡人，性端介，识治体，久淹外
调，景宗即位，召见，对称旨，知可任以事，拜南院枢密
使，寻加兼政事令。以帝数游猎，袭上书谏曰：“‘昔唐高
祖好猎，苏世长言不满十旬，未足为乐’。高祖即日罢，
史称其美。伏念圣祖创业艰难，修德布政，宵旰不懈，
穆宗逞无厌之欲，不恤国事，天下愁怨。陛下继统，海
内翕然望中兴之治，十馀年间，征伐未已而寇贼未
弭，年糓虽登而疮痍未复，正宜戒惧修省，以怀永图。
侧闻恣意游猎，甚于往日，万一有衔橛之变，搏噬之
虞，悔将何及！况南有彊敌，伺隙而动，闻之得无生心
乎！伏望陛下节从禽酣饮之乐，为生灵社稷计，则有
无疆之休。”上览而称善，赐协赞功臣，拜武定军节度
使。卒。